《题吴桐云同年出山海关图 其一》
清代·李鸿裔

一笑囊书出汉关，医闾北镇海东环。雄边鼓吹腾三辅，奇句弓衣绣百蛮。

夜雪毡庐玄菟郡，夕阳驼背老鸦山。时危地险思周历，仗剑输君独往还。

作者简介：（1831—1885）清四川中江人，字眉生，别号香严，晚号苏邻。咸丰元年举人，入赀为兵部主事。尝入曾国藩幕。同治间官至江苏按察使。后居苏州。家藏金石碑版名画极富。精书法及诗古文。晚好佛经。有《苏邻诗集》